FI Euroopan unionin virallinen lehti L 342/8

NEUVOSTON ASETUS (EY) N:o 1976/2004,

annettu 15 päivänä marraskuuta 2004,

Intiasta peräisin olevan polyeteenitereftalaattikalvon (PET-kalvon) tuonnissa asetuksella (EY) N:o 2597/1999 käyttöön otetun lopullisen tasoitustullin laajentamisesta koskemaan polyeteenitereftalaattikalvon (PET-kalvon) tuontia Brasiliasta ja Israelista riippumatta siitä, onko sen alkuperämaaksi ilmoitettu Brasilia tai Israel

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta 6 päivänä lokakuuta 1997 annetun neuvoston asetuksen (EY) N:o 2026/97 (1), jäljempänä ’perusasetus’, ja erityisesti sen 23 artiklan,

ottaa huomioon komission ehdotuksen, joka on tehty komission kuultua neuvoa-antavaa komiteaa,

sekä katsoo seuraavaa:

A. MENETTELY

1. VOIMASSA OLEVAT TOIMENPITEET

(1) Neuvosto otti asetuksella (EY) N:o 2597/1999 (2), jäljempänä ’alkuperäinen asetus’, käyttöön tasoitustullit Intiasta peräisin olevan polyeteenitereftalaattikalvon, jäljempänä ’PET-kalvo’, tuonnissa. Tasoitustullien suuruus vaihteli 3,8 prosentin ja 19,1 prosentin välillä.

(2) Intiasta peräisin olevan PET-kalvon tuontiin sovelletaan lisäksi asetuksella (EY) N:o 1676/2001 (3) käyttöön otettuja polkumyyntitulleja, jotka vaihtelevat nollatullin ja 62,6 prosentin välillä.

2. VIREILLÄ OLEVAT TUTKIMUKSET

(3) Komissio ilmoitti Euroopan yhteisöjen virallisessa lehdessä28 päivänä kesäkuuta 2002 julkaistulla ilmoituksella (4) osittaisen välivaiheen tarkastelun vireillepanosta perusasetuksen 19 artiklan nojalla. Pyyntö on rajattu koskemaan toimenpiteen muotoa sekä erityisesti sen tarkastelua, voidaanko pyynnön esittäjän tarjoama sitoumus hyväksyä. Tarkastelu on edelleen käynnissä.

(4) Komissio ilmoitti Euroopan unionin virallisessa lehdessä22 päivänä marraskuuta 2003 julkaistulla ilmoituksella (5) polkumyyntitoimenpiteiden muotoon rajatun osittaisen välivaiheen tarkastelun vireillepanosta asetuksen (EY) N:o 384/96 (6) 11 artiklan 3 kohdan nojalla. Tarkastelu on edelleen käynnissä.

(5) Komissio ilmoitti Euroopan unionin virallisessa lehdessä19 päivänä helmikuuta 2004 julkaistulla ilmoituksella (7) intialaisen vientiä harjoittavan tuottajan Jindal Polyester Limitedin harjoittamaan polkumyyntiin rajatun osittaisen välivaiheen tarkastelun vireillepanosta asetuksen (EY) N:o 384/96 11 artiklan 3 kohdan nojalla. Tarkastelu on edelleen käynnissä.

3. PYYNTÖ

(6) Komissio vastaanotti 6 päivänä tammikuuta 2004 yhteisön tuottajien DuPont Teijin Filmsin, Mitsubishi Polyester Film GmbH:n ja Nuroll SpA:n, jäljempänä ’pyynnön esittäjät’, perusasetuksen 23 artiklan 2 kohdan mukaisesti esittämän pyynnön, jäljempänä ’pyyntö’, tutkia Intiasta peräisin olevan PET-kalvon tuonnissa käyttöön otettujen tasoitustoimenpiteiden väitettyä kiertämistä. Pyynnön esittäjien tuotanto muodostaa pääosan PET-kalvon tuotannosta yhteisössä.

(7) Pyynnön esittäjät väittivät ja toimittivat riittävästi näyttöä siitä, että Intiasta, Brasiliasta ja Israelista yhteisöön suuntautuvaan PET-kalvon vientiin liittyvä kaupan rakenne on muuttunut merkittävästi sen jälkeen, kun Intiasta peräisin olevan PET-kalvon tuontia koskevat toimenpiteet otettiin käyttöön. Näiden kaupan rakenteen muutosten väitettiin johtuvan siitä, että Intiasta peräisin olevaa PET-kalvoa kuljetetaan Brasilian ja Israelin kautta. Väitettiin, että mainituille muutoksille ei ollut muuta riittävää syytä tai taloudellista perustetta kuin tullien käyttöönotto Intiasta tulevassa PET-kalvon tuonnissa.

(8) Pyynnön esittäjä väitti ja toimitti alustavaa näyttöä siitä, että kyseisen tullin korjaavat vaikutukset olivat kumoutuneet sekä määrien että hintojen osalta. Väitteen mukaan Brasiliasta ja Israelista tuodaan nyt merkittäviä määriä PET-kalvoa ja tämä tuonti näyttää korvanneen Intiasta peräisin olevan PET-kalvon tuonnin. Lisäksi pyynnön esittäjä toimitti alustavaa näyttöä siitä, että Intiasta peräisin oleva tuonti saa edelleen tukia, joiden alkuperäisessä tutkimuksessa todettiin mahdollistavan tasoitustullin käyttöönoton.

4. MENETTELYN ALOITTAMINEN

(9) Komissio pani asetuksella (EY) N:o 283/2004 (8), jäljempänä ’vireillepanoasetus’, vireille tutkimuksen, joka koski Intiasta peräisin olevan PET-kalvon tuonnissa käyttöön otettujen tasoitustoimenpiteiden mahdollista kiertämistä tuomalla asianomaista tuotetta Brasiliasta ja Israelista riippumatta siitä, onko sen alkuperämaaksi ilmoitettu Brasilia tai Israel, ja velvoitti tulliviranomaiset perusasetuksen 23 artiklan 2 kohdan ja 24 artiklan 5 kohdan nojalla kirjaamaan 20 päivästä helmikuuta 2004 alkaen Brasiliasta ja Israelista tapahtuvan PET-kalvon tuonnin riippumatta siitä, onko sen alkuperämaaksi ilmoitettu Brasilia tai Israel. Komissio ilmoitti Intian, Brasilian ja Israelin viranomaisille tutkimuksen vireillepanosta. Lisäksi komissio pani samanaikaisesti asetuksella (EY) N:o 284/2004 (9) vireille tutkimuksen selvittääkseen, kierretäänkö Intiasta peräisin olevan PET-kalvon tuonnissa käyttöön otettuja polkumyyntitoimenpiteitä tuomalla asianomaista tuotetta Brasiliasta ja Israelista riippumatta siitä, onko sen alkuperämaaksi ilmoitettu Brasilia tai Israel. Kyseisen tutkimuksen päätelmät on esitetty neuvoston asetuksessa (EY) N:o 1975/2004 (10).

(10) Intian viranomaiset ilmoittivat, että kiertämistä koskevien tutkimusten vireillepano oli niiden mielestä vuoden 1994 tullitariffeja ja kauppaa koskevan yleissopimuksen (vuoden 1994 GATT-sopimuksen) VI artiklan täytäntöönpanosta tehdyn sopimuksen sekä tukia ja tasoitustulleja koskevan sopimuksen vastaista. Kyseinen väite hylättiin sillä perusteella, että perusasetuksessa annetut kiertämistä koskevat säännökset eivät ole ristiriidassa vuoden 1994 GATT-sopimuksen VI artiklan täytäntöönpanoa koskevan sopimuksen ja tukia ja tasoitustulleja koskevan sopimuksen kanssa. Itse asiassa toimenpiteiden kiertämisen ehkäisemistä koskevassa päätöksessä (11), joka sisältyy Uruguayn kierroksen monenkeskisten kauppaneuvottelujen tuloksia koskevaan päätösasiakirjaan, asia siirretään polkumyyntikomitean ratkaistavaksi siitä syystä, että nimenomaisesta tekstistä ei päästy yksimielisyyteen. Koska mainittua päätöstä tehtäessä oli tiedossa, että monilla WTO:n jäsenillä jo tuolloin oli toimenpiteiden kiertämistä koskevaa lainsäädäntöä, Euroopan yhteisön tulkinnan mukaan yksittäiset jäsenet voivat antaa asiaa koskevia määräyksiä tai pitää ne voimassa siihen asti, kun monenkeskisesti sovitut säännöt on annettu. Loogisesti ajatellen samaa periaatetta olisi sovellettava myös tukien vastaisiin tutkimuksiin.

5. TUTKIMUS

(11) Komissio lähetti kyselylomakkeet intialaisille, brasilialaisille ja israelilaisille viejille/tuottajille, jotka olivat toimineet yhteistyössä alkuperäisessä tutkimuksessa, joiden nimet oli mainittu pyynnössä tai jotka olivat myöhemmin tulleet komission tietoon. Kyselylomakkeet lähetettiin lisäksi pyynnössä mainituille tai alkuperäisessä, voimassa oleviin toimenpiteisiin johtaneessa tutkimuksessa yhteistyössä toimineille tuojille yhteisössä. Kaikille osapuolille ilmoitettiin, että yhteistyöstä kieltäytyminen voi johtaa perusasetuksen 28 artiklan soveltamiseen ja päätelmien tekemiseen käytettävissä olevien tietojen perusteella, jolloin lopputulos voi olla osapuolen kannalta epäedullisempi kuin siinä tapauksessa, että se olisi toiminut yhteistyössä.

(12) Kyselyvastauksia saatiin kuudelta intialaiselta viejältä/tuottajalta, yhdeltä brasilialaiselta viejältä/tuottajalta sekä yhdeltä israelilaiselta jalostusyritykseltä, joka leikkaa kaistaleiksi tai levyiksi ja jatkojalostaa PET-kalvoa ja vie sitä yhteisöön. Myös toinen israelilainen yritys ilmoittautui; yritys ilmoitti jalostavansa PET-kalvoa, mutta totesi, ettei jalostuksessa saatua tuotetta luokitella viennin yhteydessä samaan CN-nimikkeeseen kuin tarkasteltavana oleva tuote. Tämän perusteella asianomainen yritys ei toimittanut kyselyvastausta.

(13) Viisi yhteisön tuojaa ilmoittautui kyselylomakkeet saatuaan. Näistä kolme kielsi koskaan tuoneensa PET-kalvoa Brasiliasta tai Israelista. Kaksi muuta tuojaa kielsi tuoneensa intialaista PET-kalvoa Brasiliasta tai Israelista tutkimusajanjakson aikana. Näin ollen yksikään näistä yrityksistä ei toimittanut kyselyvastausta.

(14) Komissio teki tarkastuskäyntejä seuraavien yritysten toimitiloihin: Brasilialainen vientiä harjoittava tuottaja: — Terphane Ltda BR 101, km 101, City of Cabo de Santo Agostinho, State of Pernambuco, Brasilia (jäljempänä ’Terphane’) Israelilainen jalostaja: — Jolybar Filmtechnic Converting Ltd (1987), Hacharutsim str. 7, Ind. Park Siim 2000, Natania South, 42504, POB 8380, Israel (jäljempänä ’Jolybar’) Intialaiset vientiä harjoittavat tuottajat: — Ester Industries Limited, 75-76, Amrit Nagar, Behind South Extension Part – I, New Delhi – 110 003, Intia, — Flex Industries Limited, A-1, Sector 60, Noida 201 301 (U.P.), Intia, — Jindal Polyester Limited, 56 Hanuman Road, New Delhi 110 001, Intia, — Polyplex Corporation Limited, B-37, Sector-1, Noida 201 301, Dist. Gautam Budh Nagar, Uttar Pradesh, Intia.

6. TUTKIMUSAJANJAKSO

(15) Tutkimusajanjakso käsitti 1 päivän tammikuuta 2003 ja 31 päivän joulukuuta 2003 välisen ajan. Tietoja kerättiin vuodesta 1998 tutkimusajanjakson loppuun asti sen selvittämiseksi, oliko kaupan rakenteessa tapahtunut väitettyjä muutoksia.

B. TUTKIMUKSEN TULOKSET

1. YHTEISTYÖN ASTE

(16) Kuten johdanto-osan 12 kappaleessa todettiin, kuusi intialaista PET-kalvon viejää/tuottajaa toimi tutkimuksessa yhteistyössä toimittamalla kyselyvastaukset. Tietoja saatiin myös yhdeltä brasilialaiselta PET-kalvon vientiä harjoittavalta tuottajalta sekä yhdeltä israelilaiselta PET-kalvon leikkausta ja jatkojalostusta harjoittavalta jalostusyritykseltä. Eurostatin tietojen mukaan kummankin yrityksen osuus maansa PET-kalvon kokonaisviennistä yhteisöön oli vähäpätöinen: brasilialaisella yrityksellä alle prosentin ja israelilaisella yrityksellä viiden prosentin luokkaa.

(17) Tutkimuksen vireillepanon jälkeen Intian viranomaiset esittivät kirjallisen kannanoton, jossa ne antoivat tilastotietoja Intiasta muun muassa yhteisöön suuntautuvasta PET-kalvon viennistä. Tilastotietoja PET-kalvon viennistä Brasiliasta yhteisöön saatiin myös Brasilian kansallisesta tietokannasta. Lisäksi Intian hallitus toimitti tietoja, joissa oli mainittu toimenpiteiden kohteena olevien yritysten käyttämät, vielä jäljellä olevat järjestelmät.

2. ASIANOMAINEN TUOTE JA TARKASTELTAVANA OLEVA TUOTE

(18) Alkuperäisessä tutkimuksessa kuvattu tarkasteltavana oleva tuote on Intiasta peräisin oleva polyeteenitereftalaattikalvo (PET-kalvo), joka luokitellaan yleensä CN-koodeihin ex 3920 62 19 ja ex 3920 62 90.

(19) Intiasta yhteisöön tuotavalla PET-kalvolla ja Brasiliasta ja Israelista yhteisöön tuotavalla PET-kalvolla katsotaan olevan samat perusominaisuudet sekä käyttötarkoitukset. Tämän vuoksi niitä pidetään samankaltaisina tuotteina perusasetuksen 1 artiklan 5 kohdan mukaisesti.

3. KAUPAN RAKENTEEN MUUTOS

(20) Tarkasteltavana olevan tuotteen tuonti vuosina 1999–2003 muodosti 96,5 prosenttia asianomaisiin CN-koodeihin kuuluvien tuotteiden koko tuonnista Intiasta. Tästä syystä tehtiin markkina-analyysi, jossa hyödynnettiin CN-luokitukseen perustuvia Eurostatin tietoja. Vuonna 1999 otettiin käyttöön tasoitustullit Intiasta peräisin olevan PET-kalvon yhteisöön suuntautuvasta tuonnissa, mikä aiheutti tuontimäärien vähenemisen 11 700 tonnista 10 600 tonniin vuosina 1998–1999. Vuonna 2000 tuonti koheni 11 600 tonniin, minkä jälkeen polkumyyntitoimenpiteiden käyttöönoton (vuonna 2001) seurauksena tuonti supistui 6 100 tonniin. Tuonti on siitä lähtien tasaisesti elpynyt ja oli tutkimusajanjakson aikana 11 500 tonnia.

(21) Edellä kuvatun kaupan rakenteen osalta todettakoon, että yhden yrityksen kumulatiivinen tulli (12) oli huomattavasti alhaisempi kuin muilla tuottajilla. Kyseisellä yrityksellä kaupan rakenteen kehitys poikkesi huomattavasti muista tuottajista: sen osuus tarkasteltavana olevan tuotteen Intiasta yhteisöön suuntautuvasta viennistä kasvoi huomattavasti tasoitustoimenpiteiden käyttöönoton ja tutkimusajanjakson välisenä aikana. Asianomainen yritys lisäsi huomattavasti osuuttaan tarkasteltavana olevan tuotteen Intiasta yhteisöön suuntautuvasta viennistä erityisesti vuosien 2000 ja 2001 välillä, jolloin polkumyyntitoimenpiteet otettiin käyttöön. Kun tätä tavanomaisesta poikkeavaa kehitystä ei oteta huomioon, tarkasteltavana olevan tuotteen yhteisöön suuntautuneen tuonnin kokonaismäärä oli huomattavasti alhaisempi kuin ennen tasoitustoimenpiteiden käyttöönottoa.

(22) Intian viranomaiset toimittivat tilastotietoja muun muassa yhteisöön suuntautuneesta viennistä. Viranomaisten mukaan Intian virallisten tilastojen valossa intialaiset PET-kalvon tuottajat eivät olleet kiertäneet voimassa olevia tasoitustoimenpiteitä. Mainitut tiedot kuitenkin ovat ainakin Israeliin suuntautuneen viennin osalta ristiriidassa yhteistyössä toimineilta intialaisilta viejiltä saatujen vientitietojen kanssa: niiden mukaan viennin määrät Intiasta Israeliin kasvoivat vuodesta 2000 aina vuoteen 2003. Brasilian osalta todettakoon, että intialaisten vientitietojen mukaan suora vienti Brasiliaan kasvoi vuosina 1998–2000 noin 460 tonnista yli 1 500 tonniin ja pysyi sen jälkeen suhteellisen vakaana kyseisellä tasolla. Kasvu oli siten erittäin merkittävää eikä viennin sittemmin ilmennyt vakiintuminen ole osoitus siitä, että toimenpiteiden kiertämistä ei olisi tapahtunut, koska välillinen myynti muiden välittäjämaiden kautta ei ole mukana näissä luvuissa. Ainut tiedossa oleva brasilialainen PET-kalvon tuottaja toimi tutkimuksessa yhteistyössä ja sen yhteisöön suuntautuvan viennin osuus oli vähäpätöinen (0,5 prosenttia) kaikesta Brasiliasta yhteisöön suuntautuneesta myynnistä tutkimusajanjakson aikana.

(23) Eurostatin CN-luokitukseen perustuvien tietojen mukaan PET-kalvon tuonti Brasiliasta yhteisöön, kun yhteistyössä toimineen yrityksen tuottamien tavaroiden tuontia ei oteta huomioon, kasvoi 115 tonnista (mikä vastasi 0,2:ta prosenttia kaikesta tuonnista) vuonna 1998 yli 650 tonniin (0,6 prosenttia) vuonna 2000 eli tasoitustoimenpiteiden käyttöönottoa seuraavana vuonna. Vuonna 2001 tuonti oli yli 1 200 tonnia (1,4 prosenttia); vuonna 2002 se kasvoi hieman yli 2 500 tonniin (3,2 prosenttia) ja tutkimusajanjakson aikana pysyi hieman yli 2 000 tonnissa (2,4 prosenttia PET-kalvon kokonaistuonnista).

(24) Ainut yhteistyössä toiminut brasilialainen yritys Terphane on, kuten edellä todettiin (ks. johdanto-osan 22 kappale), PET-kalvon ainut tunnettu tuottaja Brasiliassa. Kyseinen yritys vei tutkimusajanjakson aikana yhteisöön ainoastaan yhden 10,6 tonnin erän PET-kalvoa. Vuonna 2002 myytyä näyte-erää lukuun ottamatta kyseinen yritys vei tuolloin ensimmäistä kertaa PET-kalvoa yhteisöön. Siten näyttää siltä, että yrityksellä ei ollut osuutta niihin PET-kalvon määriin, joita tuotiin Brasiliasta yhteisöön ajanjaksolla 1998–2003 (johdanto-osan 23 kappale). Yritys valmistaa yhteisöön toimitettavaa kalvoa laitoksessa, joka on perustettu jo ennen intialaiseen PET-kalvoon sovellettavien toimenpiteiden voimaantuloa. Siten asianomaisen yrityksen kaupan rakenteessa ei todettu muutoksia.

(25) CN-luokitukseen perustuvien Eurostatin tietojen mukaan PET-kalvon tuonti Israelista yhteisöön, kun yhteistyössä toimineen yrityksen tuottamien tavaroiden tuontia ei oteta huomioon, väheni vuosina 1998–1999 1 100 tonnista hieman alle 1 000 tonniin (1,3 prosenttia PET-kalvon kokonaistuonnista), mutta kasvoi tämän jälkeen 3 000 tonniin vuonna 2000 (3,7 prosenttia kokonaistuonnista) ja 3 400 tonniin vuonna 2001 (4,1 prosenttia PET-kalvon kokonaistuonnista). Tuontimäärien kasvu jatkui hieman yli 4 200 tonniin vuonna 2002 (5,1 prosenttia tuonnista) ja yli 4 400 tonniin vuonna 2003 (5,3 prosenttia tuonnista). Israelissa toimii joitakin harvoja PET-kalvon jalostajia, mutta asetettujen määräaikojen kuluessa saatujen tietojen perusteella niillä tuskin olisi ollut kumulatiivisestikaan tarkasteltuna riittävästi kapasiteettia tuottaa yhteisöön Israelista ajanjaksolla 2000–2003 tuotuja PET-kalvomääriä.

(26) Intian virallisten vientitietojen mukaan vienti Israeliin väheni vuosina 1998–1999 ensin 53 tonnista 44 tonniin. Vuonna 2000 viennin määrä oli 81 tonnia, vuonna 2001 395 tonnia, vuonna 2002 1 032 tonnia ja tutkimusajanjakson aikana 2 453 tonnia.

(27) Ainut israelilainen yhteistyössä toiminut yritys Jolybar leikkaa ja jatkojalostaa hankkimaansa PET-kalvoa ja myy sitä edelleen tuotteina, jotka kuuluvat samoihin CN-koodeihin kuin tarkasteltavana oleva tuote; tuote ei kuitenkaan yleensä ole intialaista alkuperää eikä sitä tämän vuoksi voida pitää samana tuotteena kuin tarkasteltavana oleva tuote. Yritys on toimittanut PET-kalvoa yhteisöön 1990-luvulta lähtien. Jolybarin yhteisöön viemän PET-kalvon määrät kaksinkertaistuivat vuosien 1999 ja 2003 (tutkimusajanjakso) välillä. Yritys valmistaa yhteisöön toimitettavan PET-kalvon laitoksessa, joka on perustettu ennen kuin intialaiseen PET-kalvoon sovellettavat toimenpiteet tulivat voimaan. Kysymystä siitä, tarkoittaako tämä viennin kehitys yrityksen kaupan rakenteen muuttumista, ei tarkasteltu tämän enempää, sillä, kuten johdanto-osan 31 kappaleessa todetaan, kyseiselle toiminnalle oli olemassa selkeät taloudelliset perusteet.

(28) Edellä mainitun perusteella ja ottaen erityisesti huomioon, että Brasiliasta ja Israelista tapahtuvan tuonnin kasvu osui ajallisesti yksiin Intiasta peräisin olevaa PET-kalvoa koskevien tasoitustoimenpiteiden voimaantulon (vuonna 1999) kanssa, Intiasta, Israelista ja Brasiliasta tulevan PET-kalvotuonnin osalta vahvistetaan kaupan rakenteen muutos.

4. RIITTÄMÄTTÖMÄT SYYT TAI TALOUDELLISET PERUSTEET

(29) Koska muita yhteistyössä toimineita tahoja ei ollut ja ottaen huomioon, että edellä mainittu Brasilian osalta vahvistettu kaupan rakenteen muutos tapahtui tasoitustullien käyttöönoton jälkeen, on käytettävissä olevien tietojen perusteella ja muiden selittävien tekijöiden puuttuessa pääteltävä, että kaupan rakenteen muutos johtui tullin käyttöönotosta eikä perusasetuksen 23 artiklan 1 kohdassa tarkoitetusta muusta riittävästä syystä tai taloudellisesta perusteesta.

(30) Koska yhteistyössä toimineita tahoja ei ollut ja ottaen huomioon, että edellä mainittu kaupan rakenteen muutos tapahtui tasoitustullien käyttöönoton jälkeen, on käytettävissä olevien tietojen perusteella ja muiden selittävien tekijöiden puuttuessa pääteltävä, että kaupan rakenteen muutos johtui tullin käyttöönotosta eikä perusasetuksen 23 artiklan 1 kohdassa tarkoitetusta muusta riittävästä syystä tai taloudellisesta perusteesta.

(31) Tutkimuksessa vahvistettiin, että Jolybarin vientimyynti yhteisöön on vakiintunutta ja että se valmistaa yhteisöön toimitettavaa kalvoa laitoksessa, joka on perustettu ennen intialaiseen PET-kalvoon sovellettavien toimenpiteiden voimaantuloa. Yritys ei selityksensä mukaan yleensä toimita intialaista kalvoa yhteisön asiakkaille, koska näiden mielestä eurooppalaiset kalvolaadut sopivat paremmin Jolybarin suorittaman käsittelyn pohjamateriaaliksi. Tutkimusajanjakson aikana yhdelle yhteisön asiakkaalle lähetettiin poikkeuksellisesti noin yhden tonnin erä intialaista PET-kalvoa osana suurempaa lähetystä, jonka kyseinen asiakas kiireesti tarvitsi. Näin ollen päätellään, että Jolybarin viennin kehitykselle on olemassa riittävä taloudellinen peruste ja että se on sopusoinnussa sen toiminnan kanssa, jota yritys valmistamansa PET-kalvon osalta harjoittaa yhteisön markkinoilla.

5. TULLIN KORJAAVIEN VAIKUTUSTEN KUMOUTUMINEN SAMANKALTAISEN TUOTTEEN HINTOJEN JA/TAI MÄÄRIEN OSALTA

(32) Edellä 20–28 kappaleessa esitetyt luvut osoittavat, että tarkasteltavana olevan tuotteen yhteisöön suuntautuneen tuonnin rakenteessa tapahtui selvä määrällinen muutos sen jälkeen, kun toimenpiteet oli otettu käyttöön vuonna 1999. Samaan aikaan, kun toimenpiteet otettiin käyttöön, tuonti Intiasta yhteisöön supistui vuosina 1998–1999 11 700 tonnista 10 600 tonniin (9 prosenttia). Tarkasteltavana olevan tuotteen vienti Brasiliasta ja Israelista yhteisöön kasvoi vuodesta 1999 vuoteen 2000 jyrkästi eli kumulatiivisesti tarkasteltuna hieman alle 1 000 tonnista yli 3 500 tonniin. Eurostatin tietojen perusteella tuonti Brasiliasta yhteisöön kasvoi 1 900 tonnia ja tuonti Israelista yhteisöön 3 500 tonnia vuodesta 1998 tutkimusajanjakson loppuun. Intian vienti, joka väheni tasoitustoimenpiteiden käyttöönoton jälkeen ja supistui edelleen polkumyyntitoimenpiteiden käyttöönoton jälkeen, koheni sittemmin samalle tasolle kuin ennen tasoitustoimenpiteiden käyttöönottoa. Tämän vuoksi katsotaan, että osa Intian viennistä on aluksi korvautunut ja sittemmin täydentynyt Brasilian ja Israelin kautta tapahtuneella viennillä, mikä on vähentänyt toimenpiteiden korjaavaa vaikutusta yhteisön markkinoille tuotavien määrien osalta.

(33) Brasiliasta ja Israelista tuotujen tarkasteltavana olevien tuotteiden hintojen osalta oli yhteistyön puuttuessa käytettävä Eurostatin tietoja, jotka olivat parasta käytettävissä olevaa näyttöä.

(34) Brasiliasta tutkimusajanjakson aikana tuodun PET-kalvon keskihinnat olivat tuonnin jälkeisillä kustannuksilla oikaistuina noin 67 prosenttia vahingon korjaavasta tasosta, joka vahvistettiin tasoitustoimenpiteiden käyttöönottoon johtaneen tutkimuksen yhteydessä. Siten on olemassa näyttöä siitä, että myös Brasiliasta tapahtunut PET-kalvon tuonti heikensi käyttöön otetun tullin korjaavaa vaikutusta hintojen osalta.

(35) Israelista tutkimusajanjakson aikana tapahtuneen PET-kalvon tuonnin keskihinnat olivat tuonnin jälkeisillä kustannuksilla oikaistuina noin 75 prosenttia alkuperäisessä tukien vastaisessa tutkimuksessa vahvistetusta vahingon korjaavasta tasosta. Tämän perusteella on olemassa näyttöä siitä, että myös Israelista tapahtunut tuonti heikensi käyttöön otetun tullin korjaavaa vaikutusta hintojen osalta.

(36) Tämän perusteella pääteltiin, että Brasiliasta ja Israelista tapahtunut PET-kalvon tuonti heikensi tasoitustoimenpiteiden korjaavaa vaikutusta sekä määrien että hintojen osalta.

6. NÄYTTÖ TARKASTELTAVANA OLEVAA TUOTETTA KOSKEVIEN TUKIEN JATKUMISESTA

(37) Alkuperäisessä tutkimuksessa todettiin, että intialaiset yritykset käyttivät seuraavia tukijärjestelmiä: vientiä edeltävä tuontitullien hyvitysjärjestelmä (Duty Entitlement Passbook, pre-export, jäljempänä ’vientiä edeltävä DEBP’), viennin jälkeinen tuontitullien hyvitysjärjestelmä (Duty Entitlement Passbook post-export, jäljempänä ’viennin jälkeinen DEPB’), tuotantohyödykkeiden vientiä etuustullein koskeva järjestelmä (Export Promotion Capital Goods Scheme, jäljempänä ’EPCGS’) sekä vientiteollisuuden vapaa-alue (Export Promotion Zones, jäljempänä ’EPZ’) ja vientiin suuntautuneet yksiköt (Export Oriented Units, jäljempänä ’EOU’); lisäksi ne käyttivät eräitä alueellisia järjestelmiä. Intian hallitus toimitti tietoja, joiden perusteella viennin jälkeinen DEPB- ja EPCGS-järjestelmä olivat edelleen käytössä, mutta tarkastelun kohteena olevat yritykset eivät olleet sijoittautuneet alueille, joilla ne olisivat voineet käyttää EPZ- ja EOU-järjestelmän korvannutta SEZ- ja EPZ-järjestelmää. Alueellisista järjestelmistä ei saatu tietoja. Kuudesta yhteistyössä toimineesta yrityksestä viisi vahvisti saaneensa varoja joko DEPB- tai EPCG-järjestelmän tai molempien mukaisesti. Jäljellä oleva yritys kieltäytyi antamasta tietoja, jos komissio ei suostu laskemaan uudelleen tuen tasoa. Yksi yrityksistä katsoi, että tuet eivät oikeuta tasoitustullien käyttöönottoon. Huomattakoon, että perusasetuksen 23 artiklan 1 kohdassa ei edellytetä sen osoittamista, että saadut tuet mahdollistaisivat edelleen tasoitustullin käyttöönoton tai tukien tason laskemista uudelleen. Todettiin, että ainakin jotkut alkuperäisen tutkimuksen aikana todetuista tukijärjestelmistä olivat edelleen voimassa ja että useimmat yhteistyössä toimineet intialaiset vientiä harjoittavat tuottajat käyttivät niitä. Yhteistyön puuttuessa on syytä olettaa, että asianomaisia tukia ovat voineet käyttää kaikki muutkin vientiä harjoittavat tuottajat. Tämän perusteella päätellään, että samankaltaisen tuotteen viennissä käytetään edelleen tukia perusasetuksen 23 artiklan 1 kohdassa edellytetyn mukaisesti tasoitustullien laajentamiseksi koskemaan samankaltaisen tuotteen tuontia kolmansista maista.

C. VAPAUTUSTA TUONNIN KIRJAAMISESTA TAI TULLIN SOVELTAMISALAN LAAJENTAMISESTA KOSKEVAT PYYNNÖT

(38) Komissio vastaanotti Terphanelta ja Jolybarilta vapautusta tuonnin kirjaamisesta ja toimenpiteistä koskevat pyynnöt. Kuten johdanto-osan 24 ja 27 kappaleessa todetaan, asianomaiset yritykset toimivat tutkimuksessa yhteistyössä toimittamalla kyselyvastaukset ja hyväksymällä tarkastuskäynnit.

(39) Komissio muutti asetuksella (EY) N:o 1830/2004 (13) vireillepanoasetusta lopettaakseen Terphanen ja Jolybarin osalta PET-kalvon tuonnin kirjaamisen, koska niiden ei todettu kiertäneen tasoitustulleja.

(40) Edellä mainittujen päätelmien perusteella, joissa todettiin, että Terphane ja Jolybar eivät ole kiertäneet voimassa olevia tasoitustoimenpiteitä, kyseisille yrityksille olisi myönnettävä myös vapautus suunnitellusta toimenpiteiden soveltamisalan laajentamisesta.

D. TOIMENPITEET

(41) Edellä esitettyjen päätelmien valossa todetaan, että perusasetuksen 23 artiklan 1 kohdassa tarkoitettua kiertämistä on esiintynyt. Perusasetuksen 23 artiklan 1 kohdan mukaisesti tarkasteltavana olevan tuotteen (eli Intiasta peräisin olevan PET-kalvon) tuontiin sovellettavat tasoitustoimenpiteet olisi laajennettava koskemaan Brasiliasta tai Israelista tulevaa PET-kalvon tuontia riippumatta siitä, onko sen alkuperämaaksi ilmoitettu Brasilia tai Israel, Terphanen ja Jolybarin valmistamia tuotteita lukuun ottamatta.

(42) Perusasetuksen 24 artiklan 5 kohdassa säädetään, että kirjatun tuonnin vastaiset toimenpiteet voidaan toteuttaa kirjaamisen aloittamispäivästä lukien, minkä nojalla Brasiliasta ja Israelista yhteisöön tapahtuneesta, vireillepanoasetuksen mukaisesti kirjatusta PET-kalvon tuonnista olisi kannettava tasoitustulli lukuun ottamatta Terphanen tuottaman asianomaisen tuotteen tuontia Brasiliasta sekä Jolybarin tuottaman asianomaisen tuotteen tuontia Israelista.

(43) Jolybarin ja Terphanen tuottamalle PET-kalvolle myönnetyt poikkeukset laajennetuista toimenpiteistä ovat perusasetuksen 23 artiklan 3 kohdan mukaisesti voimassa sillä edellytyksellä, ettei voida osoittaa, että poikkeus olisi myönnetty asianomaisten yritysten toimittamien väärien tai harhaanjohtavien tietojen perusteella. Jos alustavan näytön perusteella toisin osoitetaan, komissio voi panna vireille tutkimuksen selvittääkseen, onko poikkeuksen peruuttaminen perusteltua.

(44) Päätös siitä, että tulleja ei laajenneta koskemaan Terphanen ja Jolybarin valmistaman PET-kalvon tuontia, tehtiin tämän tutkimuksen päätelmien perusteella. Tämä tullin laajentamatta jättäminen koskee siten yksinomaan asianomaisten oikeussubjektien tuottaman PET-kalvon tuontia Brasiliasta ja Israelista. Minkä tahansa muun yrityksen, mukaan luettuina erikseen mainittuihin yrityksiin etuyhteydessä olevat yritykset, jonka nimeä ja osoitetta ei ole mainittu erikseen tämän asetuksen artiklaosassa, tuottamalle tai lähettämälle PET-kalvolle ei voida myöntää vapautusta vaan siihen on sovellettava asetuksella (EY) N:o 2597/1999 käyttöön otettua jäännöstullia.

E. MENETTELY

(45) Asianomaisille osapuolille ilmoitettiin niistä keskeisistä tosiseikoista ja huomioista, joiden perusteella neuvosto aikoi laajentaa voimassa olevaa lopullista tasoitustullia, ja niille annettiin mahdollisuus esittää huomautuksia ja tulla kuulluiksi. Israelin viranomaiset toistivat Intian hallituksen esittämät huomautukset, jotka on esitetty johdanto-osan 10 kappaleessa. Ne toimittivat myös luettelon niistä israelilaisista PET-kalvon jalostajista, joilla oli vientiä Euroopan yhteisöön vuosien 2003 ja 2004 aikana. Koska nämä yritykset eivät kuitenkaan olleet toimineet yhteistyössä asetettujen määräaikojen kuluessa, niille ei voitu myöntää vapautusta toimenpiteiden laajentamisesta Israeliin,

ON ANTANUT TÄMÄN ASETUKSEN:

1 artikla

1. Laajennetaan Intiasta peräisin olevan, CN-koodeihin ex 3920 62 19 ja ex 3920 62 90 (Taric-koodit 3920621901, 3920621904, 3920621907, 3920621911, 3920621914, 3920621917, 3920621921, 3920621924, 3920621927, 3920621931, 3920621934, 3920621937, 3920621941, 3920621944, 3920621947, 3920621951, 3920621954, 3920621957, 3920621961, 3920621967, 3920621974, 3920621992, 3920629031, 3920629092) kuuluvan polyeteenitereftalaattikalvon tuonnissa asetuksella (EY) N:o 2597/1999 käyttöön otettu lopullinen 19,1 prosentin tasoitustulli koskemaan asianomaisen tuotteen tuontia Brasiliasta ja Israelista riippumatta siitä, onko sen alkuperämaaksi ilmoitettu Brasilia tai Israel, lukuun ottamatta tuotteita, joiden tuottaja on Terphane Ltda BR 101, km 101, City of Cabo de Santo Agostinho, State of Pernambuco, Brasilia (Taric-lisäkoodi A569), ja Jolybar Filmtechnic Converting Ltd (1987), Hacharutsim str. 7, Ind. Park Siim 2000, Natania South, 42504, POB 8380, Israel (Taric-lisäkoodi A570).

2. Tämän artiklan 1 kohdalla laajennettu tulli kannetaan asetuksen (EY) N:o 283/2004 2 artiklan ja asetuksen (EY) N:o 2026/97 23 artiklan 2 kohdan sekä 24 artiklan 5 kohdan mukaisesti kirjatusta tuonnista lukuun ottamatta asianomaisia tuotteita, joiden tuottaja on Terphane Ltda BR 101, km 101, City of Cabo de Santo Agostinho, State of Pernambuco, Brasilia, ja Jolybar Filmtechnic Converting Ltd (1987), Hacharutsim str. 7, Ind. Park Siim 2000, Natania South, 42504, POB 8380, Israel.

3. Sovelletaan tulleja koskevia voimassa olevia säännöksiä ja määräyksiä.

2 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 15 päivänä marraskuuta 2004. Neuvoston puolesta Puheenjohtaja M. VAN DER HOEVEN

(1) EYVL L 288, 21.10.1997, s. 1, asetus sellaisena kuin se on viimeksi muutettuna asetuksella (EY) N:o 461/2004 (EUVL L 77, 13.3.2004, s. 12).

(2) EYVL L 316, 10.12.1999, s. 1.

(3) EYVL C 227, 23.8.2001, s. 1.

(4) EYVL C 154, 28.6.2002, s. 2.

(5) EUVL C 281, 22.11.2003, s. 4.

(6) EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 461/2004.

(7) EUVL C 43, 19.2.2004, s. 14.

(8) EUVL L 49, 19.2.2004, s. 25.

(9) EUVL L 49, 19.2.2004, s. 28, asetus sellaisena kuin se on muutettuna asetuksella (EY) N:o 1830/2004 (EUVL L 321, 22.10.2004, s. 26).

(10) Ks. tämän virallisen lehden sivu 1.

(11) Kauppaneuvottelukomitean 15 päivänä joulukuuta 1993 tekemä päätös toimenpiteiden kiertämisen ehkäisemisestä.

(12) Kyseiseen yritykseen sovellettiin 7 prosentin tasoitustullia.

(13) EUVL L 321, 22.10.2004, s. 26.